60 000 kan werk verloor oor voorgestelde suikerbelastingArgieffoto (Foto: Peggy_Marco, Pixabay) Die koeldrankbedryf in die Oos-Kaap het Dinsdag ŉ beroep gedoen op die Nelson Mandelabaai-munisipaliteit en die provinsiale regering om hom by te staan om die voorgestelde belasting op suikerversoete-koeldranke teen te staan. Phil Gutsche, voorsitter van Coca-Cola Beverages Africa, het gesê die voorgestelde belasting deur die nasionale tesourie sal duisende persone se lewens beïnvloed en die ekonomiese groei in die provinsie en die stad bedreig. Dit kom ná die tesourie verlede maand ŉ beleidsdokument gepubliseer het oor ŉ voorgestelde belasting van 20% op suikerversoete koeldranke vanaf April 2017, in ŉ poging om nie-oordraagbare siektes soos diabetes en hoëbloeddruk te verhoed. Gutsche voer aan die koeldrankbedryf ondersteun 14 000 persone in Nelson Mandelabaai en talle ander in die provinsie. Hy het verduidelik arm mense sal ŉ oneweredige las dra en min voordeel hieruit trek. “Nasionaal ondersteun ons meer as 200 000 poste. Indien dié belasting voortgaan, sal ons nagenoeg 60 000 poste kwyt wees in ons bedryf. Meer as 5 000 persone in Nelson Mandelabaai alleen sal hierdeur geraak word,” het hy bygevoeg. “Arm mense sal letterlik armer word en nie maerder nie, as ŉ gevolg van hierdie voorgestelde belasting.” Mapule Ncanywa, uitvoerende direkteur van BevSA, ondersteun Gutsche in die versoek. Sy het gesê 97% van Suid-Afrika se vetsugprobleme het niks te doen met suikerversoete koeldranke nie, wat slegs 3% van daaglikse kilojoule-inname verteenwoordig. Ncanywa het gesê vrywillige herformulering, verpakking, etikettering en ander verbintenisse wat reeds in Suid-Afrika toegepas word, sal ŉ groter impak hê om vetsug aan te spreek as die verwagte vermindering van slegs 37 kilojoules per dag weens belasting. “Daar is beter maniere om die regering se doelwitte te bereik,” het sy gesê. Ncanywa het gesê die koeldrankbedryf is ernstig toegespits op Suid-Afrika se ekonomie, met planne om te belê in 30 000 nuwe afsetpunte en die skep van 60 000 nuwe poste binne die volgende vyf jaar. Sy het gesê indien die bedryf bly groei, sal sy bydrae tot die belasting binnekort die verwagte inkomste van die suikerbelasting uitpresteer. Glenn Sheppard, direkteur van Little Green Beverages, het gesê dit beteken hulle sal ŉ beduidende belegging in die uitbreiding van die Buffalo City-aanleg moet heroorweeg, wat 70 bykomende poste sou verseker. Hulle sal ook bemarkingsuitgawes moet sny, wat nasionaal ongeveer R50 miljoen beloop. Nico de Jager, finansiële direkteur van Twizza, het gesê selfs in ŉ klein dorp soos Queenstown sal die voorgestelde belasting chaos veroorsaak, wat 815 persone afhanklik sal maak aan die staat vir hul inkomste en lewensonderhoud. Lees alle vorige berigte oor die voorgestelde suikerbelasting op Maroela Media.